b'\n_START_ARTICLE_\nBrijunski prijepisi\n_START_PARAGRAPH_\nBrijunski prijepisi ili Brijunski transkripti navodni su zapisnik tonskih zapisa s klju\xc4\x8dnih dijelova razgovora na sastanku vo\xc4\x91enih od hrvatskog vojnog i politi\xc4\x8dkog vrha 31. srpnja 1995. uo\xc4\x8di vojne Operacije Oluje na Brijunima._NEWLINE_Spadali su me\xc4\x91u stroge dr\xc5\xbeavne vojne tajne. Kopija tog dokumenta dostavljena je haa\xc5\xa1kom Tu\xc5\xbeiteljstvu bez odobrenja Vladina Ureda za suradnju s Haagom. Nelegalno je odne\xc5\xa1en iz Hrvatske._NEWLINE_Sudionici tog sastanka bili su predsjednik Franjo Tu\xc4\x91man, ministar obrane Gojko \xc5\xa0u\xc5\xa1ak, Miroslav Tu\xc4\x91man, Davor Domazet-Lo\xc5\xa1o, Zvonimir \xc4\x8cervenko, Vladimir Zagorec i generali Miljenko Crnjac, Mirko Norac, Mladen Marka\xc4\x8d i Ante Gotovina. Prema sudionicima dokument je krivotvoren._NEWLINE_Brijunski prijepisi rabljeni su od strane haa\xc5\xa1kog suda kao jedan od klju\xc4\x8dnih argumenata i dokaza za prvostupanjsku presudu protiv generala Gotovine i Marka\xc4\x8da._NEWLINE_Za Brijunske prijepise se nije znalo sve do 2004. Tada ih je u svojoj obrani objavio Slobodan Milo\xc5\xa1evi\xc4\x87.'